Diari Oficial de la Generalitat Valenciana


Sumari del DOGV 5359, del 03-10-2006 (2006/10550)

RESOLUCIÓ de 5 de setembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc entre la Generalitat, a través de la Conselleria de Territori i Habitatge, i la Federació d'Esports de Muntanya i Escalada de la Comunitat Valenciana per al manteniment i l'actualització del Registre Públic de Sendes de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5359

Data del DOGV
:   03-10-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/10371


Data del document
:   05-09-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * administració regional
    * cooperació administrativa

RESOLUCIÓ de 5 de setembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc entre la Generalitat, a través de la Conselleria de Territori i Habitatge, i la Federació d'Esports de Muntanya i Escalada de la Comunitat Valenciana per al manteniment i l'actualització del Registre Públic de Sendes de la Comunitat Valenciana. [2006/10306]  
Subscrit, després de la tramitació prèvia reglamentària, entre la Generalitat, a través de la Conselleria de Territori i Habitatge, i la Federació d'Esports de Muntanya i Escalada de la Comunitat Valenciana, el 18 de juliol de 2006, un Conveni Marc per al manteniment i l'actualització del Registre Públic de Sendes de la Comunitat Valenciana, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0752/2006, i que figura com a annex d'esta resolució.  
València, 5 de setembre de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI MARC ENTRE LA GENERALITAT, A TRAVÉS DE LA CONSELLERIA DE TERRITORI I HABITATGE, I LA FEDERACIÓ D'ESPORTS DE MUNTANYA I ESCALADA DE LA COMUNITAT VALENCIANA PER AL MANTENIMENT I L'ACTUALITZACIÓ DEL REGISTRE PÚBLIC DE SENDES DE LA COMUNITAT VALENCIANA  
València, 18 de juliol de 2006  
REUNITS  
D'una part, el conseller de Territori i Habitatge de la Generalitat, Sr. Esteban González Pons, d'acord amb el Decret 2/2006, de 29 de maig, del president de la Generalitat (DOGV núm. 5.269bis, de 30 de maig de 2006) en nom i en representació d'esta, expressament autoritzat per a este acte per acord del Consell de data 2 de juny de 2006.  
D'una altra, el Sr. Francisco Durá Sempere, president de la Federació d'Esports de Muntanya i Escalada de la Comunitat Valenciana, en nom i en representació d'esta segons els seus estatuts.  
Ambdues parts es reconeixen mútuament la competència i la capacitat per a celebrar el present conveni i amb este fi   
EXPOSEN  
Que el gaudi recreatiu practicat en terrenys forestals està regulat a través de la Llei 3/1993, de 9 de desembre, de la Generalitat, forestal de la Comunitat Valenciana (DOGV núm. 2.168, de 21 de desembre de 1993), la qual introduïx com un dels seus objectius el fet d'afavorir, amb les cauteles necessàries, l'ús excursionista, recreatiu, esportiu i pedagògic de les muntanyes i terrenys forestals i promoure la conscienciació social sobre els valors culturals, ecològics, ambientals i econòmics que comporta el patrimoni forestal valencià, i es concreta en l'article 38 del referit text legal les condicions a què ha de subjectar-se esta activitat.  
Que de conformitat amb el Decret 8/2004, de 3 de setembre, del president de la Generalitat, pel qual s'assignen competències a les conselleries i amb el Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge (DOGV núm. 4.543, de 14 de juliol de 2003), la competència per a la regulació de l'activitat recreativa i educativa en les muntanyes i espais forestals correspon a la Conselleria de Territori i Habitatge i establix el principi d'harmonització d'esta activitat amb la conservació i la protecció del medi natural; esta és la conselleria de la Generalitat que té encomanades les competències en matèria de gestió forestal de les muntanyes i terrenys forestals de la Comunitat Valenciana.  
Que se situa dins de la matèria objecte de la competència atribuïda, l'ordenació i el foment de les sendes, i s'articula una efectiva participació i suport econòmic per part de la Conselleria de Territori i Habitatge a esta activitat i es preveu la possibilitat d'articular mecanismes de concertació i integració en l'activitat gestora d'esta, tal com establix el Decret 179/2004, de 24 de setembre, del Consell de la Generalitat, de regulació del senderisme i esports de muntanya de forma compatible amb la conservació del medi natural (DOGV núm. 4.853, de data 30 de setembre de 2004).  
Que per raó del Decret 179/2004 es crea el Registre Públic de Sendes de la Comunitat Valenciana, en el qual s'inscriuran les resolucions de reconeixement de sendes homologades pel Comité Tècnic de Sendes de la Federació d'Esports de Muntanya i Escalada de la Comunitat Valenciana que estiguen convenientment senyalitzats i disposen de documentació descriptiva i topogràfica georeferenciada.  
Que el Registre Públic de Sendes de la Comunitat Valenciana té caràcter informatiu i serà gestionat per la Conselleria de Territori i Habitatge. No obstant això, les accions relatives al seu manteniment i actualització podran ser transferides per mitjà de conveni o una altra figura legal a l'entitat federativa autonòmica de muntanyisme.  
Que la Federació d'Esports de Muntanya i Escalada de la Comunitat Valenciana, és una associació privada sense finalitat lucrativa amb personalitat jurídica i capacitat d'obrar, que té la consideració d'entitat d'utilitat pública, i que té atribuïda la competència per a exercir per delegació funcions de caràcter administratiu, actuant, en este cas, com a agents de l'administració autonòmica, de conformitat amb el que establix l'article 34 de la Llei 4/1993, de 20 de desembre, de la Generalitat, de l'esport de la Comunitat Valenciana.  
Que després de conversacions entre l'administració competent i l'entitat federativa es pretén la comanda a esta de les accions relatives al manteniment i l'actualització del Registre Públic de Sendes de la Comunitat Valenciana, per a afavorir una òptima gestió d'este.  
Per tot l'anterior, ambdues parts  
ACORDEN  
Primer. Objecte  
És objecte del present conveni encomanar les accions relatives al manteniment i l'actualització del Registre Públic de Sendes de la Comunitat Valenciana a la Federació d'Esports de Muntanya i Escalada de la Comunitat Valenciana.   
Segon. Obligacions de la Federació d'Esports de Muntanya i Escalada de la Comunitat Valenciana  
2.1 L'entitat federativa s'obliga al manteniment i l'actualització del Registre Públic de Sendes de la Comunitat Valenciana amb els mitjans personals i materials necessaris per a la seua posada en funcionament i ubicació física.  
2.2 Al procediment de registrament i amb este fi:  
2.2.1. Emetre el certificat d'homologació de la senda.  
2.2.2. Fer constar en el Registre la resolució d'inscripció provisional de la senda.  
2.2.3. Supervisió tecnicoesportiva dels treballs de senyalització i manteniment de les sendes, previstos en les seues memòries corresponents, i ajustats a les condicions tècniques de senyalització d'estes.  
2.2.4. Incriure's definitivament, una vegada conclosos correctament els treballs de senyalització, dins dels dos anys previstos amb este fi, donant compte d'això a la direcció territorial competent.  
2.2.5. Emetre el corresponent informe per al cas de no estar conclosos els treballs de senyalització previstos en el termini establit, i calga donar de baixa en el registre la senda, prèvia comunicació al promotor.  
2.2.6. Emetre el corresponent informe quan, en els termes del que establix l'article 6.4 del Decret 179/2004, se'ls requerisca als efectes de consulta per al cas que per raons objectives o per afecció a espècies amenaçades procedisca la modificació o la cancel·lació de la senda.  
2.2.7. Inscriure les modificacions que es produïsquen, i requerir al promotor que propose un traçat alternatiu viable que garantisca la continuïtat de la senda afectada.  
2.2.8. Expedir certificats que faciliten la informació de la situació registral de la senda.  
Tercer. Competències de la Conselleria de Territori i Habitatge  
La Conselleria de Territori i Habitatge a través de la direcció territorial competent, tramitarà el procediment d'inscripció en el Registre en els termes de l'article 6 del Decret 179/2004, i formularà la proposta resolutòria d'inscripció a la Direcció General de Gestió del Medi Natural, que resoldrà.  
Quart. Comissió de Seguiment  
Es crea una comissió de seguiment del present conveni formada per dos representants, un per cada part que resoldrà sobre les incidències que puguen sorgir del compliment del present pacte.  
Quinqué. Rescissió  
L'entitat federativa s'obliga al compliment de tot el que establix este conveni. En cas contrari, la Conselleria de Territori i Habitatge, amb audiència prèvia a l'entitat, podrà rescindir-lo.  
Si durant el primer any de vigència del conveni no s'executa, per causa imputable a l'entitat federativa, la Generalitat podrà rescindir-lo.  
Quan siga impossible el compliment de l'objecte del conveni amb els mitjans previstos, l'entitat federativa podrà rescindir-lo, amb audiència prèvia amb la Conselleria de Territori i Habitatge.  
Sisé. Naturalesa administrativa  
El present conveni té caràcter administratiu; la Conselleria de Territori i Habitatge es reserva totes les facultats que li corresponguen amb vista al seu compliment, interpretació i execució.  
Sèptim. Duració  
El present conveni produirà efectes des del dia de la firma i la duració s'estendrà per a deu anys.  
I perquè conste als efectes oportuns, i en prova de conformitat, firmen els compareixents el present document, en triple versió exemplar i a un sol efecte, en lloc i la data indicats ut supra.  
El conseller de Territori i Habitatge  
Esteban González Pons  
El president de la Federació Valenciana d'Esports de Muntanya i Escalada de la Comunitat Valenciana  
Francisco Durá Sempere